[{"text_idx": "#000001", "text": "Gweithiwr Chwarae sy\u2019n ymgorffori\u2019r Egwyddorion Gwaith Chwarae ac sydd wedi mynd yr ail filltir i roi gwasanaeth rhagorol i blant, rhieni/gofalwyr a\u2019r gymuned leol."}, {"text_idx": "#000002", "text": "\u201cMae Ross yn mynd ymhellach a thu hwnt yn ei ymdrech i wneud yn sicr bod y plant yn cael cyfleoedd gwych i chwarae. Mae\u2019n mynd o\u2019i ffordd i ymgeisio am grantiau ac ariannu ychwanegol i wneud yn siw\u0302r y gall pob plentyn o bob cefndir fynychu\u2019r clwb, ac mae\u2019n rhedeg sesiynau ychwanegol yn ystod gwyliau\u2019r ysgol pa bryd bynnag y bydd hynny\u2019n bosibl. Mae hyn yn amhrisiadwy i\u2019r plant ac i\u2019r rhieni/gofalwyr. Mae\u2019n trefnu gweithgareddau hwyliog ychwanegol i\u2019r plant ac yn annog chwarae cynhwysol i bawb, yn cynnwys plant ag anghenion ychwanegol. Y mae\u2019n seren go iawn ac yn ased gwerthfawr iawn i gymuned Ysgol Pwll Coch. Fe allwch weld effaith hyn ar y plant o ran eu llesiant a\u2019r cyfleoedd i gadw\u2019n ffit ac ymarfer eu cyrff.\u201d"}, {"text_idx": "#000005", "text": "\u201cMae\u2019r gwasanaeth gofal plant a gynigir gan Dylan\u2019s Den heb ei ail. Mae\u2019r staff yn gynnes a chyfeillgar, ac fe gawson nhw gymaint o hwyl gyda\u2019m un fach i pan aeth i\u2019r clwb gwyliau yno. Digonedd o weithgareddau ar gynnig, a digonedd o chwarae yn yr awyr agored ar gynnig; a diddordeb mawr mewn bwyta\u2019n iach hefyd. Fe gafodd hi gymaint o hwyl yno, yn chwarae, dawnsio a gwneud smwddis, doedd hi ddim eisiau dod adre!"}, {"text_idx": "#000006", "text": "Sefydlwyd Dylan\u2019s Den yn 2008 gan grw\u0302p o rieni ac arnynt angen gofal plant dibynadwy, un y gellir ymddiried ynddo ac un fforddiadwy, yn y Rhondda. Mae\u2019r ddarpariaeth ar gael i bawb, ac mae\u2019r gweithgareddau a gynigir i\u2019r plant yn cefnogi pob agwedd ar eu datblygiad ac yn rhoi cyfle iddyn nhw gyrraedd eu potensial llawn.\u201d"}, {"text_idx": "#000009", "text": "\u201cMae ein gwerthoedd cynhwysiant yn destun balchder i ni. Teimlwn fod gan bawb yr hawl i gael eu cynnwys, a dy\u2019n ni byth yn gwrthod unrhyw un. Byddwn yn cefnogi plant a theuluoedd orau y gallwn. Un enghraifft: \u2013 Fe gawsom fachgen a ddaeth atom mewn tacsi yr holl ffordd o Abertawe. Roedd y lleoliadau a oedd yn lleol iddo\u2019n ei chael hi\u2019n anodd ymdrin a\u0302\u2019i ymddygiad. Yn ffodus, bu modd i ni ei gefnogi ef a\u2019i deulu. Roedd iaith yn un rhwystr, ac roedd e\u2019n rhwystredig iawn. Fe wnaethom ni ganolbwyntio ar y gweithgareddau yr oedd e\u2019n ei fwynhau cyn symud ymlaen.\u201d"}, {"text_idx": "#000012", "text": "Cynhelir y Clwb yma yn gyfan gwbl mewn man awyr-agored, ac mae\u2019r ddarpariaeth yn hyrwyddo gwahanol elfennau o chwarae. Mae modd i\u2019r plant brofi gwahanol risgiau a dysgu am eu lefel bersonol nhw o risg. Mae\u2019r clwb hefyd yn weithiol iawn o ran ymgeisio am grantiau i wella eu lleoliad awyr-agored, e.e. fe wnaethant lwyddo i gael eu h ariannu i brynu canopi awyr-agored fel cysgodfan. Hefyd, mae eu lleoliad yng nghanol coedlan, sy\u2019n rhoi cyfle i\u2019r plant archwilio a dysgu o\u2019u hamgylchedd naturiol, gan ddefnyddio adnoddau naturiol wrth ddringo, arbrofi a defnyddio eu dychymyg. Gan adael plant i fod yn blant."}, {"text_idx": "#000014", "text": "Dysgwr y Flwyddyn (unigolyn) Dysgwr sydd wedi gweithio\u2019n galed i gyflawni neu wneud cynnydd tuag at ennill cymhwyster gyda Clybiau Plant Cymru Kids\u2019 Clubs. Gallai hyn fod wedi cynnwys cefnogi cymheiriaid, cyfrannu\u2019n dda mewn sesiynau, gwneud y gorau o\u2019r profiad dysgu, neu oresgyn heriau ag angerdd a phenderfyniad."}, {"text_idx": "#000015", "text": "\u201cMae\u2019r ddysgwraig hon wedi ymgysylltu\u2019n llwyr a\u0302\u2019r hyfforddi. Mae\u2019n herio ffordd pobl o siarad am bethau ac wedi bod yn eiriolwr dros chwarae. Mae wedi trawsnewid ei darpariaeth ac wedi ymgorffori\u2019n llwyr ethos Gwaith Chwarae, a thrwy hynny integreiddio hawliau plant. Mae wedi cymryd yr hyn y mae wedi ei ddysgu a symud ymlaen yn syth i\u2019w roi ar waith. Mae hefyd wedi cefnogi ei staff i ennill eu cymwysterau eu hunain, da iawn Katie!\u201d"}, {"text_idx": "#000017", "text": "Ymroddiad i DPP (Clwb) Clwb Gofal Plant Allysgol sy\u2019n ymroi i annog a chefnogi ei staff i fynychu hyfforddiant a gweithdai i ategu at eu datblygiad proffesiynol, i gefnogi\u2019r ddarpariaeth ofal plant o ansawdd a gynigir i\u2019r gymuned leol."}, {"text_idx": "#000018", "text": "\u201cMae LCDP yn rhedeg sawl math o glybiau Allysgol ac rydym yn annog yr holl staff gyda\u2019u DPP. Mae nifer o\u2019n staff wedi cymryd rhan yn fforwm chwarae Chwarae Cymru, yn annog ennill cymwysterau gwaith chwarae a\u2019r holl ofynion gorfodol fel diogelu a chymorth cyntaf; maen nhw hefyd yn mynychu gweithdai chwarae ac unrhyw hyfforddiant sydd ar gael i ni. Mae hawl plant i chwarae\u2019n bwysig iawn i ni. Rydym yn awyddus i\u2019r staff ddeall sut mae hyd i gyd yn gweithio a\u2019r gwerthoedd y mae\u2019n ei gyflwyno i\u2019r plant.\u201d"}, {"text_idx": "#000021", "text": "\u201cMae\u2019r lleoliad hwn wedi gwneud ymdrech fawr i wreiddio diwylliant Cymru drwy\u2019r lleoliad cyfan, a nifer o\u2019r staff yn ymrestru ar gwrs Camau i helpu i gyflwyno mwy o Gymraeg i\u2019r lleoliad, Wedi derbyn e-bost hyrwyddo gan Clybiau Plant Cymru Kids\u2019 Clubs fe wnaeth nifer o\u2019r staff benderfynu ymrestru ar y cwrs Camau dros y flwyddyn a hanner ddiwethaf, ac mae rhai ohonynt wedi symud yn eu blaenau a chwblhau\u2019r cwrs Mynediad Rhan 2. Mae\u2019r lleoliad ar y cyfan wedi dechrau rhoi ar waith yn y lleoliad y sgiliau Cymraeg a ddysgwyd trwy Camau. Mae\u2019r staff wedi bod yn defnyddio\u2019r Gymraeg yn eu trefn ddyddiol gan ddefnyddio ymadroddion a geiriau fel \u2018amser snac\u2019, amser cinio\u2019 ac \u2018amser tacluso\u2019 yn ogystal a\u0302 defnyddio geiriau Cymraeg allweddol yn y gornel chwarae. Daliwch ati Woodlands! Da iawn!\u201d"}, {"text_idx": "#000026", "text": "Gwobr Gwirfoddolwr i Wirfoddolwr sydd wedi gweithio\u2019n galed ac wedi buddsoddi eu hamser eu hunain i gefnogi eu Clwb Gofal Plant Allysgol a\u2019r gymuned."}, {"text_idx": "#000027", "text": "\u201cMae Linda\u2019n Ymddiriedolwr gwerthfawr tu hwnt, a\u2019i hymroddiad i\u2019r clwb yn rhyfeddol. Mae Linda\u2019n helpu gyda phopeth, mae wedi bod yn gysylltiedig a\u0302\u2019r clwb ers o leiaf 25 mlynedd, a phan benderfynodd y clwb gynnwys rhieni yn fwy, ethol Ymddiriedolwyr a dod yn SCE, Linda oedd y gyntaf i ymuno a\u0302 TEMPS; mae ei gwybodaeth, ei phrofiad a\u2019i brwdfrydedd yn rhyfeddol.\u201d"}, {"text_idx": "#000029", "text": "Hoffem hefyd ddathlu ein graddedigion Gwaith Chwarae 2022 (Ionawr \u2013 Rhagfyr) a\u2019r rhai a gyflawnodd ym maes dysgu\u2019r Gymraeg. Yn ystod y flwyddyn gwelsom nifer rhyfeddol o Weithwyr Chwarae\u2019n ymgysylltu a\u0302\u2019n hyfforddiant ac o ganlyniad yn ffynnu yn eu rolau eu hunain, a\u2019r dysgwyr yn gwneud newidiadau ystyrlon i\u2019w harferion gan ddod a\u0302 budd i blant ar hyd a lled Cymru."}, {"text_idx": "#000030", "text": "A allech chi fod yn un o\u2019n henillwyr yn 2024?"}]